पीड़िता ने कराए 10 केस, आरोपी- डॉक्टर से लेकर पुलिस वाले और बिजनेसमैन
Rajasthan Jaipur Honey Trap Case; जयपुर के 10 अलग-अलग थानों में एक ही महिला ने 10 मामले दर्ज कराए। इनमें 7 मामले रेप, 1 गैंगरेप और 2 छेड़छाड़/मारपीट के हैं। जिन लोगों पर आरोप है, उनमें कोई डॉक्टर है तो कोई पुलिसवाला।
जयपुर के 10 अलग-अलग थानों में एक ही महिला ने 10 मामले दर्ज कराए। इनमें 7 मामले रेप, 1 गैंगरेप और 2 छेड़छाड़/मारपीट के हैं। जिन लोगों पर आरोप है, उनमें कोई डॉक्टर है तो कोई पुलिसवाला। कोई बिजनेसमैन तो कोई सरकारी अफसर। रेप के इस हैरान कर देने वाले मामले का एक दूसरा पहलू भी है। खुद 10 मामलों की पीड़िता के खिलाफ भी ब्लैकमेल कर 15 लाख रुपए मांगने का मुकदमा दर्ज है।
ये कोई घिनौना रेपकांड है या फिर कोई बड़ा ब्लैकमेलिंग कांड? ये सवाल इसलिए पूछना जरूरी है क्योंकि राजस्थान में दर्ज रेप के 100 में से 42 केस झूठे निकलते हैं। ये आंकड़ा खुद डीजीपी उमेश मिश्रा ने 2022 की क्राइम रिपोर्ट साझा करते हुए बताया था।
इसकी तह तक जाने के लिए भास्कर टीम ने राजस्थान में बढ़ रहे झूठे रेप केस पर काम कर रही सोशल एक्टिविस्ट दीपिका नारायण भारद्वाज से मिलकर पड़ताल शुरू की।
मामलों की पेशी के दौरान 4 मुकदमों के आरोपियों से भास्कर रिपोर्टर की मुलाकात हुई तो कुछ और बातें सामने आईं जो चौंकाने वाली हैं।
दोस्ती, छेड़छाड़, रेप और ब्लैकमेलिंग!
31 साल की रूबी(बदला हुआ नाम) बीटेक पास है। उसके पिता पुलिस में हैं और मूल रूप से अलवर की रहने वाली है, लेकिन साल 2016 से परिवार छोड़कर जयपुर में अलग रह रही है।
महिला ने जिनके खिलाफ मुकदमे दर्ज कराए, उनमें से 2 सरकारी कर्मचारियों को बर्खास्त कर दिया गया है। एक आरोपी 2 साल तक की जेल काट चुका है।
रूबी ने सबसे आखिरी मुकदमा जून 2022 को जयपुर के महेश नगर थाने में करवाया था। इसी केस की फाइल खंगालने पर पता चला कि महिला खुद ब्लैकमेल के एक केस में आरोपी है।
उस पर पुलिस काॅन्स्टेबल ने ही धमकी देकर 15 लाख रुपए मांगने और ब्लैकमेल करने का आरोप लगा रखा है।
सोशल एक्टिविस्ट दीपिका नारायण भारद्वाज ने केस दर्ज कराने वाली महिला पर संगीन आरोप लगाए हैं। उन्होंने डीजीपी उमेश मिश्रा को लिखित शिकायत देकर कहा है कि महिला, युवा लड़कों को 'हनीट्रैप' में फंसाती है। इस शिकायत के बाद डीजीपी ने फिर से इन्वेस्टिगेशन की बात कही है।
क्यों शक पैदा कर रहे ये सारे मामले?
12 फरवरी 2021 को रूबी ने अपने ही क्लासमेट रहे सरकारी बैंक कर्मचारी शंकर मीणा (बदला हुआ नाम) पर पचोर (मध्य प्रदेश) में मुकदमा दर्ज कराया कि वह पिछले पिछले 7 सालों से शादी का झांसा देकर रेप कर रहा है।
इससे एक महीना पहले ही वह जयपुर के शिप्रापथ थाने में एक शख्स के खिलाफ रेप का मुकदमा दर्ज करवा चुकी थी। उसमें भी दो साल तक शादी का झांसा देकर रेप के आरोप लगाए।
इसी तरह जून 2021 में भी उसने जयपुर के चित्रकूट थाने और फिर महेश नगर थाने में दो युवकों के खिलाफ तीन दिन में 2 मुकदमे दर्ज करवाए। पहला मामला 12 जून को चित्रकूट थाने में दर्ज हुआ।
इसके महज 3 दिन बाद ही किसी दूसरे शख्स के खिलाफ महेश नगर थाने में भी मामला दर्ज करवाया। दोनों मामलों में पीड़िता ने आरोपियों के खिलाफ साल भर से शादी का झांसा देकर रेप और मारपीट के आरोप लगाए।
10 में से 3 मुकदमों में लगी FR, किसी में भी रेप की पुष्टि नहीं
अब तक कुल 10 में से 3 मामलों में आरोप तथ्यहीन पाए गए, इसलिए संबंधित थाना अधिकारियों ने जांच कर फाइनल रिपोर्ट कोर्ट में पेश कर दी थी। किसी भी मामले में रेप की पुष्टि नहीं हुई है।
जिन केस में रेप की पुष्टि नहीं हुई, उसमें एक मामला कानोता थाने में 4 मई 2019 को दर्ज हुआ। दूसरा शिप्रापथ थाने में जनवरी 2021 को दर्ज हुआ और तीसरा महेश नगर में जून 2022 को दर्ज हुआ।
हालांकि रूबी की अपील पर कई मामलों में फाइनल रिपोर्ट लगने के बावजूद उनके फिर से खोलने की प्रोसेस चल रही है।
सिलसिलेवार पढ़िए युवती के दर्ज कराए हुए केस…
केस-1-2 : रेप के आरोप साबित नहीं, लड़का 2 साल जेल में रहा
महिला के आराेप : 6 महीने तक गुमराह कर रेप किया। इसकी रिपोर्ट बगरू थाने में दर्ज कराई। 2 सितंबर को 200 फीट बाईपास के पास आरोपी महेश ने मारपीट की थी, जिसकी FIR श्याम नगर थाने में दर्ज करवाई थी।
आरोपी पक्ष का तर्क : आरोपी के एडवोकेट राजकुमार ने बताया कि दोनों एक ही कंपनी में जॉब करते थे। रूबी ने ही आगे से उसे प्रपोज कर रिलेशन बनाए। उसके बाद ब्लैकमेल करने लगी। रेप के आरोप तो सिद्ध नहीं हुए, इस मामले में कोर्ट ने आरोपी को बरी कर दिया।
छेड़छाड़ के मामले में आरोपी करीब 2 साल जेल में रहा। आज स्थिति ये हुई कि पुराने परिचितों को छोड़ना उसकी मजबूरी बन गया। जेल में रहने के कारण समाज में हुई बदनामी के कारण वह सबसे दूर हो गया।
केस-3 : पहले रेप, फिर 3 मंजिल से नीचे फेंका
केस में पीड़िता के आरोप : ज्योति नगर थाने में रूबी ने 13 अक्टूबर 2018 को विमल शर्मा (बदला हुआ नाम) के खिलाफ रेप की रिपोर्ट दर्ज करवाई। गांधी नगर निवासी विमल शर्मा राजस्थान पुलिस में कॉन्स्टेबल के पद पर तैनात था।
मई 2018 में happen नाम की वेबसाइट के जरिए विमल और रूबी की दोस्ती हुई। मुलाकात हुई तो हम एक-दूसरे को पसंद करने लगे। विमल ने कोल्ड ड्रिंक में नशीला पदार्थ मिलाकर पिला दिया और बेहोशी की हालत में रेप किया। विरोध किया तो शादी का झांसा दिया। अश्लील वीडियो दिखाकर ब्लैकमेल कर रेप किया। प्रताड़ना का विरोध किया तो विमल ने हॉस्टल की छत से 3 फ्लोर से नीचे फेंक दिया।
होश आने पर विमल ने अपने दो दोस्तों के साथ मुझे SMS हॉस्पिटल में भर्ती करवा रखा था। हिप बोन में 4 फ्रेक्चर और फेस पर 3 जगह टांके थे। हाथ फ्रैक्चर होने से ऑपरेशन भी हुआ।
आरोपी पक्ष का दावा : इस मामले में आरोपी विमल शर्मा ने बताया कि दोनों की ऐप के जरिए दोस्ती हुई थी, लेकिन बातों में ही उसने ब्लैकमेल करना शुरू कर दिया था।
करीब 15 दिनों में ही उसने रूबी से दूरी बना ली थी। उसने फोन कर आखिरी बार मिलने की कहकर मुझे बुलाया। मैंने मना किया तो इस दौरान वह नीचे गिरने से चोटिल हो गई है।
जब पता चला तो मैंने खुद उसे हॉस्पिटल में भर्ती करवाया। जिस डॉक्टर ने उसका इलाज किया, उसने बाद में उसे भी एक केस में आरोपी बना दिया।
वह शादी करने का दबाव बना रही थी। मना किया तो रेप के झूठे केस में फंसाने की धमकी देकर 15 लाख रुपए की मांग की। इस पर मैंने नवंबर 2018 में मैंने रूबी के खिलाफ ज्योति नगर थाने में मामला दर्ज करवाया, लेकिन पुलिस ने कोई कार्रवाई नहीं की।
डिपार्टमेंट को शिकायत मिलने पर मुझे नौकरी से बर्खास्त कर दिया गया। विमल शर्मा ने बताया कि महिला ने कुछ बदमाशों को रुपए देकर उस पर हमला भी कराया था।
केस-4 : गैंगरेप कर जंगल में फेंका
केस में पीड़िता के आरोप : जयपुर के कानोता थाने में रूबी ने 22 मई 2019 को तत्कालीन पुलिस कॉन्स्टेबल विमल शर्मा (बदला हुआ नाम), डॉ. अभिषेक सिंह, दिवेंद्र सहित 2 अन्य के खिलाफ गैंगरेप और हत्या के प्रयास का मामला दर्ज करवाया।
SMS हॉस्पिटल में भर्ती रूबी के पर्चा बयान के आधार पर मामला दर्ज हुआ था। उसने बयान दिया था कि- फरवरी 2019 में दिवेंद्र नाम के लड़के से उसकी मुलाकात हुई थी। उसने खुद को मानवधिकार आयोग में वाइस प्रेसिडेंट बताया और कहा कि वह सचिवालय में बैठता है।
दिवेंद्र ने उसे बताया था कि ज्योति नगर थाने में विमल शर्मा के खिलाफ जो केस उसने दर्ज करवाया है, उसमें वह मदद करेगा। हेल्प के बहाने 40-45 हजार रुपए ले लिए।
20 मई को सचिवालय जाने पर पता चला कि दिवेंद्र नाम का शख्स कोई नहीं है। खुद के दिए रुपए मांगने पर दिवेंद्र ने उसका मोबाइल नंबर ब्लॉक कर दिया।
21 मई की रात करीब 9 बजे दिवेंद्र के घर रुपए लेने पहुंची। उसके परिवार से बात करते समय पीछे से किसी ने वार किया। बेहोशी की हालत में उसे एक कमरे में ले गए।
वहां दिवेंद्र और विमल शर्मा के साथ दो अनजान लड़के भी मौजूद थे। दिवेंद्र अपने डॉक्टर अभिषेक को वीडियो कॉल कर कह रहा था कि आज इस लड़की का काम खत्म कर देंगे।
रूबी ने पर्चा बयान में बताया कि उसके प्राइवेट पाट्‌र्स को सिगरेट से दागा गया, इंजेक्शन लगाए गए। जगह-जगह नुकीली चीज से घाव किए गए। उसे इतना टॉर्चर किया कि वह बेहोश हो गई।
हाेश आया तो वह एक जंगल में झाड़ियों में पड़ी थी और उसके शरीर पर कपड़े नहीं थे। हाथ-पैर बंधे थे और चेहरे पर प्लास्टिक पॉलीथिन पहना रखी थी। किसी तरह वह सड़क तक पहुंची और सूचना पर पहुंची पुलिस ने उसे अस्पताल में भर्ती कराया।
आरोपी पक्ष का तर्क : इस मामले में पुलिस काॅन्स्टेबल विमल शर्मा को गिरफ्तार कर बर्खास्त कर दिया गया। पुलिस इन्वेस्टिगेशन के दौरान पीड़िता के लगाए आरोप तथ्यहीन पाए गए।
जांच अधिकारी ने फाइनल रिपोर्ट कोर्ट में पेश कर दी। हालांकि फाइनल रिपोर्ट को पीड़िता ने कोर्ट में चैलेंज कर रखा है।
आरोपी पक्ष के विमल शर्मा ने आरोप लगाया कि पीड़िता कूटरचित तरीके से खुद के मामले को देशभर में चर्चा में लाना चाहती थी, ताकि थानागाजी की तरह रेप पीड़िता बनकर सरकार उसके पक्ष में आए और उसे सरकारी नौकरी मिल जाए।
केस-5 : नशीला कोल्डड्रिंक पिलाकर रेप
पीड़िता के आरोप : गुरुग्राम के DLF PH-3 थाने में रूबी ने 22 मई 2020 को अशोक श्रीवास्तव (बदला हुआ नाम) के खिलाफ रेप का मामला दर्ज करवाया।
दर्ज मुकदमे में उसने बताया- जयपुर में जॉब करने वाली कंपनी में उसका विवाद चल रहा था। उस केस की शिकायत कंपनी में करनी थी। फ्रेंड अजय (बदला हुआ नाम) ने एडवोकेट अशोक श्रीवास्तव से बात करवाई।
अशोक उसी दिन से हेल्प करने की कहकर कॉल करने लगा। कंपनी का मेन ऑफिस दिल्ली में होने के कारण उसे गुरुग्राम बुलाया।
वहां नशीला पेय पदार्थ पिलाकर रेप किया। होश आने पर विरोध किया तो करियर खत्म करने की धमकी दी। दूसरे दिन भी जबरन रेप किया।
केस- 6: शादी का झांसा देकर रेप 
जयपुर के शिप्रापथ थाने में रूबी (बदला हुआ नाम) ने 7 जनवरी 2021 को दीपेश शर्मा (बदला हुआ नाम) के खिलाफ रेप केस दर्ज करवाया।
दर्ज मुकदमे में उसने बताया- उसके पड़ोस में दीपेश शर्मा रहने आया था। वह उससे बातचीत करने लगा। अक्टूबर-2020 में शादी का झांसा देकर उसके साथ रेप किया। उसका देह शोषण करने लगा। शादी का दबाव बनाने पर मना कर बदनाम करने की धमकी दी।
केस-7 : शादी का झांसा देकर 7 साल रेप
मध्यप्रदेश राजगढ़ के पचोर थाने में रूबी ने 12 फरवरी 2021 को अंकित मीणा (बदला हुआ नाम) के खिलाफ रेप केस दर्ज करवाया।
दर्ज मुकदमे में उसने बताया- दोनों कॉलेज में साथ पढ़ते थे। पिछले 7 सालों से शादी का झांसा देकर आरोपी अंकित मीणा उसे पचोर बुलाकर रेप कर रहा था।
28 जनवरी को शादी का झांसा देकर पचोर बुलाया। रात करीब 10 बजे हाथ-पैर बांधकर रेप किया। किसी तरह पीड़िता वहां से बाहर निकली और थाने पहुंचकर रिपोर्ट दर्ज कराई।
केस-8 : अश्लील फोटो खींचे, छेड़छाड़ की
जयपुर के चित्रकूट थाने में रूबी ने 12 जून 2022 को लविश कालवी (बदला हुआ नाम) के खिलाफ शिकायत दी। छेड़छाड़ और आईटी एक्ट के तहत मामला दर्ज करवाया था। रिपोर्ट में बताया कि करीब 1 महीने पहले लविश से मुलाकात हुई थी। वह उसके मोबाइल नंबर लेकर बातचीत और मैसेज करने लगा। घर के बाहर मिलने आकर गाड़ी में उसके साथ छेड़छाड़ कर अश्लील फोटो खींच लिए। अश्लील फोटो को वायरल करने और चेहरे पर एसिड फेंकने की धमकी दी।
केस-9-10 : रेप, मारपीट और अबॉर्शन का आरोप
जयपुर के ही महेश नगर थाने में रूबी ने 15 जून को विकास के खिलाफ रेप का मामला दर्ज करवाया। मुकदमे में आरोप लगाया कि GYM में वर्कआउट करने आने वाला विकास घर जाते समय उसका पीछा करता था। विकास ने उसको शादी का ऑफर किया।
शादी का झांसा देकर उसके साथ रेप किया। एक साल देहशोषण के दौरान 80 हजार रुपए भी ऐंठ लिए। जब उसने शादी का दबाव बनाया तो मारपीट की। उसकी शिकायत करने कोटा में उसके घर जाने पर विकास ने जान से मरवाने की धमकी दी।
कोटा ग्रामीण के सुकेत थाने में रूबी ने विकास के खिलाफ एक और FIR रेप की दर्ज करवाई। FIR में जान से मारने की धमकी के साथ अबॉर्शन तक का आरोप परिवार पर लगाया।
दावा : कोर्ट भी लगा चुकी पीड़िता को फटकार
कानोता वाले केस में आरोपी रहे पुलिस कॉन्स्टेबल विमल शर्मा ने बताया कि पीड़िता ने गुरुग्राम के डीएलएफ फेज-3 थाने में जो मुकदमा दर्ज करवाया था, उसमें कोर्ट भी फटकार लगा चुकी है।
पीड़िता ने पहले तो 376 यानी रेप का मुकदमा दर्ज करवाया। फिर कोर्ट में अपने बयानों से मुकर गई। तब फास्ट ट्रैक कोर्ट के जज ने अपने जजमेंट में कहा था कि पीड़िता ने कोर्ट में झूठे तथ्य पेश किए, क्यों न पीड़िता के खिलाफ 344 की धारा लगाकर जांच की जाए।
पीड़िता बोली-मेरे साथ गलत हुआ है
मामले में पीड़िता का कहना है कि मेरे साथ गलत हुआ है। मेरा हक है शिकायत करने का। मेरे साथ गलत करने वालों के खिलाफ मैंने FIR दर्ज करवाई है। कोर्ट में इंसाफ के लिए चक्कर काट रही हूं। कोर्ट सभी केस पर एक्शन ले रही है। कोर्ट से मुझे न्याय जरूर मिलेगा। कोर्ट को सही और गलत दिखता है। कानून सबके लिए बराबर है।
आरोपी बोले- और भी हैं शिकार, अब हम मिलकर लड़ रहे अपना केस
आरोपियों का कहना है कि अपने-अपने केस की पेशी के दौरान कई और पीड़ित भी मिले। एक बार तो दो लोगों का केस एक ही वकील के पास पहुंच गया। यहीं से पता चला कि एक ही पीड़िता ने कई लोगों के खिलाफ अलग-अलग मुकदमे दर्ज करा रखे हैं।
शिप्रापथ थाने में दर्ज केस के आरोपी दिपेश शर्मा (बदला हुआ नाम) ने बताया कि हो सकता है पीड़िता ने कई और लोगों के खिलाफ भी मुकदमा दर्ज करा रखा है।
अभी तक 10 मामले सामने आ चुके हैं। दिपेश ने दावा किया कि एक आरोपी तो सुसाइड भी कर चुका है, हालांकि इसका कोई रिकॉर्ड अभी तक नहीं मिला है।
डीजीपी ने दिया एक्शन का भरोसा- दीपिका नारायण
सोशल एक्टिविस्ट दीपिका नारायण भारद्वाज के मुताबिक गुरुग्राम से जुड़े एक मामले में पीड़िता खुद ही अपने बयानों से मुकर गई, इसलिए बाकी मुकदमों की भी जांच होनी चाहिए।
ताकि झूठे मुकदमों का सच सामने आ सके। इस केस की एक फाइल बनाकर डीजीपी उमेश मिश्रा को भी शिकायत दी है। डीजीपी उमेश मिश्रा का कहना था कि जल्द इन्वेस्टिगेशन कर एक्शन लिया जाएगा।
शिकायत पर करेंगे समीक्षा- एडिशनल कमिश्नर
एडिशनल कमिश्नर ( फर्स्ट) कैलाश चन्द बिश्रोई का कहना है कि समाजसेवी दीपिका नारायण भारद्वाज की ओर से एक शिकायत दी गई है, जिसमें एक लड़की के राजस्थान, मध्य प्रदेश व गुड़गांव में रेप संबंधी केस दर्ज करवाने के बारे में बताया गया है। दी गई शिकायत की समीक्षा की जा रही है।
डिस्क्लेमर : इस खबर का उद्देश्य मामले से जुड़े दोनों पक्षों को सामने लाना है। सामाजिक प्रतिष्ठा को ध्यान में रखते हुए मामले से जुड़े किसी भी व्यक्ति की पहचान उजागर न हो, इसलिए सभी के फोटो ब्लर किए गए हैं और नाम भी परिवर्तित हैं।